kardosdrur/scandi-wiki huggingface dataset:
Kirill Starkov

Kirill Starkov (født 31. marts 1987 i Sverdlovsk i Sovjetunionen) er en dansk ishockeyspiller der spiller for HC Red Ice i den næstbedste schweiziske liga. Han er draftet til NHL af Columbus Blue Jackets i 2005 som nr. 189 i alt.

Kirill Starkov er født i Rusland, men kom til Danmark som dreng da faren, Oleg Starkov, op igennem 1990'erne spillede en række sæsoner for Esbjerg IK i Superisligaen. Kirill fik dermed sin ishockeyopvækst i Esbjerg og debuterede for Esbjerg IK i den bedste danske række i sæsonen 2002-03. Efter blot en enkelt sæson skiftede han til Frölunda i Sverige. Her tilbragte han flere sæsoner på diverse juniorhold før han i sæsonen 2005-06 debuterede i Elitserien.

Kirill Starkov blev i 2005 draftet af NHL-holdet Columbus Blue Jackets i 6. runde som nr. 189 i alt. Efter sæsonen 2005-06 valgte Starkov at skifte til canadisk ishockey for at vænne sig til den nordamerikanske spillestil og på den måde komme nærmere en karriere i NHL. Det blev en succesrig sæson for Red Deer Rebels hvor Starkov med 71 point i 72 kampe blev nr. 2 på den interne pointliga i klubben.

I sommeren 2006 fik Starkov sit danske statsborgerskab,  omend der skulle gå næsten et år før han var klar til at tørne ud for det danske landshold. De nødvendige tilladelser fra det russiske ishockeyforbund og den internationale ishockeyunion IIHF blev indhentet tids nok til at Starkov kunne deltage på det danske landshold ved VM i Moskva i maj 2007. Her blev Starkov noteret for 1 mål og 1 assist i 6 kampe.

Den 24. maj 2007 underskrev Starkov en tre-årig kontrakt med Columbus. Han kan dermed blive den blot tredje dansker i NHL efter Frans Nielsen og Jannik Hansen. Den 24. september 2007 blev Starkov af Columbus sendt til Columbus' farmerhold i AHL, Syracuse Crunch.

Efter ikke at have deltaget i Syracuses første kampe, ønskede holdet at Starkov returnerede til WHL-holdet Red Deer Rebels. Det nægtede Starkov, idet han ikke ønskede at spille i en junior-liga. Herefter ønskede Columbus at sende Starkov til Elmira Jackals i den lavere rangerede ECHL-liga. Dette var Starkov heller ikke interesseret i, da han mente at niveauet i ECHL er for lavt. Det var Starkovs ønske at returnere til europæisk ishockey såfremt han ikke kan tilspille sig en plads i AHL, men Columbus fik trumfet sin vilje igennem og resultatet blev at Starkov spillede sæsonen 2007-08 for Elmira i ECHL, Youngstown Steelhounds i CHL og Syracuse Crunch i AHL.

Efterhånden som et lignende forløb tegnede sig for sæsonen 2008-09 enedes Starkov og Columbus om at lade Starkov skifte til HC CSKA Moskva i KHL, en klub som Kirills far Oleg havde spillet for i begyndelsen af 1980'erne.

Kirill Starkov blev udtaget til det danske ishockeylandshold som i februar 2009 uden held forsøgte at kvalificere sig til Vinter-OL 2010 i Vancouver, Canada.

Statistik 

Pr. 29. maj 2007

Noter

Eksterne links 
 Statistik fra www.hockeydb.com
 Statistik Eliteprospects.com

Ishockeyspillere fra Danmark
Ishockeyspillere fra Rusland
Superisliga-spillere fra EfB Ishockey
Personer fra Jekaterinburg
Demokratiske Union

Den Demokratiske Union (pl. Unia Demokratyczna, forkortet UD) var et polsk liberalt politisk parti, der opstod i 1990 under ledelse af Tadeusz Mazowiecki efter hans nederlag ved præsidentvalget samme år.

Størstedelen af partiets medlemmer kom fra miljøet omkring Solidarność og deres politiske holdninger spændte fra moderat konservative over liberale til socialdemokratiske. I maj 1991 indtrådte blandt andre Borgerbevægelsen Demokratisk Aktion (ROAD) og den Demokratiske Højrefløjs Forum (FPD) i partiet. Begge grupperinger havde støttet Mazowieckis kandidatur til præsidentposten.

Etableret i 1990
Ophørt i 1994
Tidligere politiske partier i Polen
Liberale partier
Romy Schneider

Romy Schneider (født 23. september 1938 i Wien, død 29. maj 1982 i Paris) var en tysk-fransk skuespiller, der indspillede film med flere store instruktører som Orson Welles, Luchino Visconti og Claude Sautet.

Liv og karriere 
Romy Schneider fødtes som Rosemarie Magdalena Albach-Retty i en skuespillerfamilie i Wien. Hendes forældre blev skilt i 1945, hvorpå hun fik sin mors efternavn, Schneider. Moderen, der selv var skuespiller, begyndte snart at promovere Romy samt sønnen Wolfi, og Romy Schneider debuterede på film i 1953 i filmen Når syrenerne blomstrer. Blot to år senere fik hun sit store gennembrud som Elisabeth af Bayern i filmen Sissi.

I løbet af 1960'erne fik Romy Schneider flere roller som intelligent, aristokratisk kvinde i en række europæiske film. Hun mødte Alain Delon, og hun fulgte med ham og bosatte sig i Paris i 1958. Hendes privatliv var ret turbulent, og efter en række år som Delons kæreste mødte hun den tyske instruktør Harry Meyen, som hun i 1966 giftede sig med. Parret blev skilt i 1975 efter at have fået sønnen David. Efter skilsmissen giftede hun sig hurtigt efter med sin privatsekretær, med hvem hun fik datteren Sarah. I 1981 blev hun separeret.

Efter bruddet med Alain Delon i privatlivet fortsatte Schneider med at indspille film med ham. Blandt disse film var La Piscine fra 1969, en sexet thriller, der viste nye facetter af hendes talent. Op gennem 1970'erne manifesterede hun sig som en af fransk films store kvindelige stjerner, og hun vandt to César-priser for bedste kvindelige skuespiller for filmene Vigtigst er at elske fra 1974 og Marie - en kvindes frihed fra 1978.

I sommeren 1981 omkom hendes søn ved en tragisk ulykke, og Romy Schneider druknede sorgen i alkohol. Året efter blev hun fundet død på et hotelværelse, og gisninger gik på selvmord. Dette blev ikke bekræftet, men der blev i øvrigt ikke foretaget obduktion.

Filmografi 
Romy Schneider har blandt andet indspillet følgende film:
 Når syrenerne blomstrer (1953)
 Oh, mein Papa (1954)
 Sissi (1955)
 Sissi, den unge kejserinde (1956)
 Robinson skal ikke dø (1957)
 Sissi på tronen (1957)
 Piger i uniform (1958)
 Kun solen var vidne (1960)
 Boccaccio '70 (1962)
 Processen (1962)
 Kardinalen (1963)
 Sejrherren (1963)
 Lån mig din mand (1964)
 Hva' nyt, Pussycat? (1965)
 Intermezzo i sommernatten (1966)
 La Piscine (1969)
 Små ting i livet (1970)
 Max og Lily (1971)
 Mordet på Trotsky (1971)
 Ludwig (1972)
 Mig eller David (1972)
 Flugten til friheden (1973)
 Vigtigst at elske (1974)
 En mand søger hævn (1975)
 Marie - en kvindes frihed (1978)
 Fremmede i natten (1980)
 Madame Emma, en kvinde med magt (1981)
 Mistænkt (1981)

Litteratur 
 Hans-Jürgen Tast: Romy Schneider – Ein Leben auf Titelseiten Schellerten 2008, .

Eksterne henvisninger 

 

Skuespillere fra Tyskland
Filmskuespillere fra Tyskland
Skuespillere fra Frankrig
Filmskuespillere fra Frankrig
Personer fra Wien
Cesar for bedste kvindelige hovedrolle
Mauretania Caesariensis

Mauretania Caesariensis var en romersk provins, og udgjorde den østligste del af den nordafrikanske region Mauretanien. Dette område havde tidligere udgjort en provins, men blev i 1. århundrede e.v.t. delt i to af kejser Claudius, den vestlige del fik navnet Mauretania Tingitana. Området er i dag delt mellem Marokko og Algeriet. Sit navn fik den fra provinshovedstaden, der hed Caesaria (nuv. Cherchell), en af mange byer opkaldt efter det kejserlige tilnavn, der efterhånden var blevet til en titel.

Under Diocletians reform af Romerriget (Tetrarkiet, blev den østligste del af Caesariensis udskilt som en selvstændig provins, Sitifensis, opkaldt efter sin hovedstad Sitifis. Begge disse provinser var underlagt den afrikanske vicarius, mens Tingitana blev underlagt Hispania.

De vigtigste eksportartikler fra Caesariensis var farvestoffer, især purpur, og ædeltræ. Medlemmer af amazigh og mauriistammerne var dertil højt værdsatte som soldater i den romerske hær, særligt som let rytteri. En af Trajans bedste generaler, Lusius Quietus, stammede ligesom den senere kejser Macrinus fra området. Caesaria havde indtil 330 en stor jødisk, mens Sitifis med sin store militære forlægning var et af centrerne indenfor Mithraskulten. Kristendommen blev udbredt i provinsen i løbet af 4. og 5. århundrede. Indenfor den herskende klasse blev den trinitariske kristendom erstattet af den arianske variant, da de germanske vandaler etablerede et dynasti i Africa i 430. En byzantinsk hær knuste dette rige i 533 og genetablerede den romerske kontrol over Nordafrika. De nordafrikanske provinser blev samlet i exarchatet Africa og administreret fra Karthago indtil muslimske erobrere under ummayyaderne underlagde sig hele området i 7. århundrede. Størstedelen af Mauretania Caesariensis blev en del af den vestligste muslimske provins al-Maghrib, mens resten blev en del af provinsen Ifriqiya.

Byer og territorier i Romerriget
Snappe

At snappe er et udtryk fra amerikansk fodbold eller flag football, der betyder at aflevere bolden mellem sine ben til en bagvedstående spiller. Afleveringen går typisk fra centeren til quarterbacken. Udtrykket forekommer også som substantivet snap. Snappet starter samtidig spillet og giver de offensive spillere mulighed for at rykke sig.

Amerikansk fodbold
Lone Rode

Lone Rode (født 29. maj 1934 i København, død 9. august 2019) var en dansk skuespillerinde, der gennem mange år var en del af Aarhus Teaters ensemble sammen med sin mand, Aksel Erhardsen.

Lone Rode var oprindeligt uddannet børnehavelærerinde, men hun kom ind på Odense Teaters elevskole i 1957 og blev uddannet skuespiller i 1959. I starten var hun tilknyttet Odense Teater med store roller i blandt andet Peer Gynt (Solvej), Elverhøj (Agnete) og Enetime (eleven). I 1966 flyttede hun til Aarhus Teater, hvor hun spillede et bredt repertoire fra klassikere som William Shakespeare til mere moderne dramatikere som Dario Fo.

I midten af 1980'erne blev hun freelance-skuespiller for at få tid til sine børn, men fra 1992 var hun tilbage som fastansat ved Aarhus Teater, hvor hun var i nogle år, inden hun trak sig tilbage. 

Lone Rode medvirkede sjældent i film, men var af og til med i tv-dramatik. Hun havde blandt andet hovedrollen i tv-serien Frøken Jensens pensionat fra 1982. Hun indlæste flere lydbøger.

Udvalgt filmografi 
 Mennesker mødes og sød musik opstår i hjertet (1967) – Evangeline Hansen
 Drenge (1977) – Oles mor
 Brødrene Løvehjerte (1977) – Antonia

Tv-serier 
 Fiskerne (1977) – Mariane Vrist
 Frøken Jensens pensionat (1982) – Frk. Katrine Jensen

Eksterne henvisninger 
 
 

Skuespillere fra Danmark
Carl Balsgaard

Carl Vilhelm Balsgaard (24. december 1812 i København – 14. august 1893 sammesteds) var en dansk maler.

Carl Vilhelm Balsgaard var søn af lottoassistent og revisor Hans Balsgaard og Anna Dorothea født Weinreich. Han gik Kunstakademiets skoler igennem indtil modelskolen og vandt 1841 den lille sølvmedalje for tegning efter den levende model, idet han ville uddanne sig til figurmaler. Dog havde han fra 1835 udstillet billeder med frugter, blomster og lignende, og da han var henvist til at ernære sig selv, lagde han sig tillige efter porcelænsmaling og konkurrerede endog i 1843 forgæves om den Neuhausenske Præmie i dette fag med et portræt af Bertel Thorvaldsen efter C.W. Eckersberg.

Imidlertid helligede han sig mere udelukkende frugt- og blomstermaleriet og fik i 1855 Akademiets rejseunderstøttelse i to år (1200 kr. årligt). 1848-49 opholdt han sig i Göteborg, 1855-57, med støtte af Akademiet og Det Reiersenske Fond, i Berlin, Dresden, Düsseldorf og Paris. Efter hjemkomsten blev han 5. juli 1858 valgt til medlem af Akademiet. 1864 blev han ansat som inspektør ved kong Christian IX's private malerisamling, og han underviste dronning Louise i maleri. Han søgte forgæves både det nyoprettede professorat som dekorationsmaler i 1864 og i 1865 stillingen som direktør for Den Kongelige Malerisamling efter C.J. Thomsen. 1872-73 var Balsgaard i Italien. 1867 fik han titel af professor og 1892 Ridder af Dannebrog. Hans efterladte formue gik til et legat for kunstneres enker.

Han var i 1843 blevet gift med Anna Margrete Hirth, der døde i 1868.

Af hans mere fremtrædende arbejder ejer Statens Museum for Kunst to, to findes på Bregentved (købt af grev A.W. Moltke), etatsråd Struckmann ligeledes to, og konferensråd Johan Georg Forchhammer ejede et (vundet i Kunstforeningen).

Han er begravet på Solbjerg Parkkirkegård.

Eksterne henvisninger 
 

 

Museumsfolk fra Danmark
Malere fra Danmark
Personer fra København
Danskere i 1800-tallet
Personer i Dansk Biografisk Leksikon
Blomstermalere
Riddere af Dannebrog
Legatstiftere fra Danmark
Filantroper fra Danmark
Titulære professorer fra Danmark
Medlemmer af Det Kongelige Akademi for de Skønne Kunster
Lucas Sieber

Lucas Sieber (født Martin Sieber; 3. november 1974 i Glostrup) er en dansk sangskriver og producer bedst kendt for sin medvirken i eurodance-gruppen Daze i slutningen af 1990'erne.

Han har desuden samarbejdet med en lang række andre kunstnere.

Karriere 
Sieber har skrevet sangene "Superhero", "Tamagotchi" "ToyBoy" og "15 minutes of fame", som alle blev en stor succes for Daze, der i 1998 modtog Danish Music Awards for årets bedste dance-album for deres Super Heroes.

Sieber har blandt andet skrevet hittet "No Promises" til Bryan Rice (2006), som senere blev indspillet af den britiske X Factor-vinder Shayne Ward; sangen blev udsendt over store dele af verden og toppede bl.a. som nummer 1 i UK, Japan, Sverige, Norge, Belgien, Holland, Frankrig. Belgien m.fl. I Danmark er "No Promises" det mest spillede nummer i radioen de sidste 10 år. 

I 2006 skrev Sieber nummeret "In My Room (Boom)" til Sisse Marie Søby.

Numre som "No Promises", "In My Room (Boom)" og "It's My Life" er også blevet sunget af Niels Brinck, hvor de blev brugt i filmen Nynne (2005).

Han har desuden stået bag mere en 20 MGP-artister, heriblandt Cool Kids (vinder i 2004), Lucas (#5 i 2005), Weemix (#3 i 2006), Nicolai (vinder i 2006), og The Johanssons (vinder i 2008), Lærke (#2 i 2014) og han har produceret mere end 40 MGP sange.

Han deltog som sangskriver i 2008 i Dansk Melodi Grand Prix med sangen "Laying Down My Cards" med den svenske kunstner Anorah.

Sieber har også skrevet og produceret sange for lokale kunstnere i både Irland, Japan, Frankrig, Belgien, Holland m.fl.

I 2011-12 producerede Sieber og Jakob Stavnstrup genren uplifting trance, og fik succés med remix af bl.a kunstnere som Kato, Kasper Nyemann, DJ Aligator, Svenstrup & Vendelboe m.fl.

I 2012 udgav Sieber og Daze sammen hittet "Fool Me", nummeret peakede på en 3 plads og lå over 20 uger på den danske Top 20 dancechart.

I 2013 deltog Sieber i Dansk Melodi Grand Prix sammen med bandet Daze med sangen "We Own The Universe".

I 2015 skrev, producerede og udgav Sieber musik til kunstneren Lærke på sit eget pladeselskab.

I 2015 skrev han radiohittet "Frihed" sammen med Sebastian Ovens, Markus Elkjer og Magnus Vil.

Referencer

Eksterne henvisninger 
 

Musikere fra Danmark
Sangskrivere fra Danmark
Musikproducere fra Danmark
Personer fra Glostrup
Dansksprogede forfattere fra Danmark
Jørgen Fibiger

Jørgen Fibiger (22. april 1867 i Tranekær – 23. oktober 1936) var en dansk ingeniør, der stod bag opførelsen af havnene i Hanstholm og Hirtshals.

Fibiger blev student fra Haderslev Læreres Skole 1885 og cand.polyt. 1892. Derefter var han ansat under Statens Vandbygningsvæsen 1892-96, var entreprenør ved arbejder på Jyllands vestkyst, havne- og jernbaneanlæg, statens brunkulslejer og havne på Færøerne. Han var medlem af og ledende ingeniør for den kommission af 25. juni 1914, hvis forslag førte til lov 31. maj 1917 om anlæggelse af havne på Jyllands vestkyst. Han var statens ledende ingeniør ved disse anlæg fra 1918 og påbegyndte anlæggelsen af Hanstholm Havn og Hirtshals Havn, som han ikke nåede at opleve fuldført.

Han modtog Fortjenstmedaljen i guld. Desuden var han medlem af repræsentantskabet for Nordisk Livsforsikrings-Aktieselskab, Nordisk Ulykkesforsikrings-Aktieselskab, næstformand i Dansk Kennelklub 1911 og formand 1921-22.

Kilder 
 Kraks Blaa Bog 1929

Eksterne henvisninger 
 

Ingeniører fra Danmark
Danskere i 1800-tallet
Danskere i 1900-tallet
Foreningsformænd fra Danmark
Personer fra Langeland
Modtagere af Fortjenstmedaljen i guld
Personer i Kraks Blå Bog (afdøde)
Jørgen
Højby (Odense)

Højby er en forstad til Odense med 4.967 indbyggere (pr. 2019). Højby ligger 10 kilometer sydøst for centrum nær Fynske Motorvej og Svendborgmotorvejen. Højby er Odenses sydligste bydel. 

Højby var tidligere en by, men er sammenvokset med Odense og siden 1. januar 2010 har Danmarks Statistik betragtet Højby som en del af Odense. 

Bydelen ligger i Højby Sogn i Odense Kommune, og ligger 13 km fra Ringe. 
I bydelen ligger Højby Station på Svendborgbanen med direkte togforbindelse op til centrum til Ringe og Svendborg.

Højby i dag 
I Højby er der to skoler, Højby Skole og Højby Friskole. Højby har mange indkøbsmuligheder, så som SuperBrugsen, Netto, Rema 1000 og Coop 365discount.  

Der er en stor idrætsforening, Højby S&G, som tilbyder mange forskellige sportsgrene; bl.a. fodbold, håndbold, badminton, gymnastik og skydning. Højby S&G blev stiftet i 1866. Derudover er der en KFUM-Spejder gruppe, Bakkegården som arrangere foredrag og musikaftener med spisning, en dyrlæge, to genbrugsforretninger, pizzaria og frisør.

Kilder

Bydele i Odense
Byer og bydele med genforeningssten
Clearingkonto

Den tyske clearingkonto opstod som et mellemværende mellem Danmarks Nationalbank og Det tredje rige (Nazi-Tyskland).

Nationalbankens tilgodehavende ved kapitulationen var ca. 5.000 mio. kr. Den samlede tyske gæld til Nationalbanken blev efter befrielsen overført til statens reguleringskonto med et beløb på 7.611 mio. kr.

Danmarks økonomiske historie
Danmark under 2. verdenskrig
Enken

Enken er en dansk novellefilm fra 1990, skrevet og instrueret af Nicolas Barbano.

Filmen er udformet dels som en horrorfilm og dels som en allegori over verdens cykliske natur, hvor liv og død hjemsøger vores eksistens i et evigt, gentagende mønster. Stilmæssigt gør filmen omfattende brug af håndholdt, subjektivt kamera, bl.a. som en intertekstuel reference til kameraturene i Sam Raimis The Evil Dead (1981).

Handlingen skildrer forholdet mellem en ung enke (spillet af Susanne Vejen Vig) og hendes afdøde mand (som vi aldrig ser), der genopstår fra graven og hjemsøger hende. Parret genforenes i ømme, natlige favntag og alt synes idyllisk -- men skæbnen har et endeligt ord at skulle have sagt.

I filmens cyklus-symbolik indgår bl.a. brug af cirkelformede genstande såsom vielsesringe og grammofonplader, samt Abba-sangen Hasta Mañana i arrangement af Søren Hyldgaard.

Eksterne henvisninger
 
 

Kortfilm fra Danmark
Danske film fra 1990
Gyserfilm fra Danmark
Paride Rombi

Paride Rombi (6. september 1921 i Calasetta på Isola di Sant'Antioco ud for Sardiniens sydvestkyst – 18. august 1997 i Napoli) var en italiensk forfatter. Han tog juridisk embedseksamen fra universitetet i Cagliari og virkede først som dommer i Iglesias på Sardinien og siden på det italienske fastland. En overgang var han desuden ansat ved den italienske præsidents kontor.

Hans forfatterskab er ikke stort, idet han kun skrev en roman og en række fortællinger. Romanen, Perdu, udkom i 1952 og er oversat til dansk, hvor den udkom i 1954 med titlen Født i skyld. Romanen foregår i området Sulcis på det sydvestlige Sardinien og handler om drengen Perdu og hans skæbne på en tid og et sted, hvor det italienske samfunds love endnu ikke er nået helt ud. Romanen blev en stor succes, der blev oversat til flere sprog. Den fik i 1952 den italienske Grazia Deledda-pris, bl.a. med følgende begrundelse: Paride Rombi, den fødte romanforfatter, fjern fra enhver litterær mode, en ypperlig skildrer af miljøer og mennesker, har med Født i skyld givet os en lidenskabelig og ærlig bog, rig på begivenheder og personer, stærk dramatisk i sin koncentrerede form, sikkert skrevet i en fast stil uden udvendige udsmykninger af noget art.

Sardinien
Romanforfattere fra Italien
Novelleforfattere fra Italien
Bogart

Bogart var et dansk filmmagasin, der blev vist på DR i perioden 1985–2002.

Programmets vært var Ole Michelsen, der viste klip fra biografaktuelle film, som han anmeldte og vurderede efter karaktersystemet 1-5 hatte.

Ole Michelsen blev ofte beskyldt for at være frankofil i sin filmsmag, men fik også megen ros for sit kultiverede sprog. Programmet opnåede en vigtig position inden for dansk filmkritik.

Programmets titel var en reference til Humphrey Bogart.

Se også 
 DR2 Premiere
 Filmkanylen
 Filmland
 Filmredaktionen
 Filmorientering
 Filmselskabet
 Film:syn
 I Biffen
 Marilyn

Eksterne henvisninger 
 

Tv-programmer fra Danmarks Radio
Tv-programmer om film
Gavino Ledda

Gavino Ledda (født 30. december 1938 i den lille landsby Siligo på Sardinien) er en italiensk forfatter, . 

De første 20 år af sit liv arbejdede han for sin meget autoritære far som fårehyrde, stort set uden at gå i skole, og han lærte således hverken at læse eller skrive. Han fik større og større trang til at komme bort fra dette miljø og så en mulighed for det ved at melde sig til hæren, hvor han fik mulighed for at lære at læse og skrive. Efter tiden i hæren tog han studentereksamen og uddannede sig siden på universitetet i sprogvidenskab.

Forfatterskab 
Som forfatter er han blevet kendt med den selvbiografiske roman Padre padrone: l'educazione di un pastore, der udkom i 1975. Bogen beskriver de barske forhold, han levede under som fårehyrde, og det barske og voldelige forhold faren har til sønnen. Bogen udkom på dansk i 1979 med titlen Padre padrone: Min far, min herre. Bogen er oversat til 40 sprog og blev i 1977 filmatiseret af brødrene Taviani. Filmen vandt samme år Den Gyldne Palme ved filmfestivalen i Cannes.

Romanforfattere fra Italien
Sardinien
Serie 1

Serie 1 er navnet på flere turneringer i Danmarksturneringen i fodbold:
 Serie 1 (DBU Fyn)
 Serie 1 (DBU Jylland)
 Serie 1 (DBU København)
 Serie 1 (DBU Lolland-Falster)
 Serie 1 (DBU Sjælland)
Serie 2

Serie 2 er betegnelsen for lokale serier i  Danmarksturneringen i fodbold. 

Konkret kan henvises til:

Serie 2 (DBU Jylland)
Serie 2 (DBU København)
Serie 2 (DBU Sjælland)
Fisher

Fisher er et efternavn i engelsk-sprogede lande: 
 Carrie Fisher, en amerikansk skuespiller og forfatter.
 Catherine Fisher, en engelsk forfatterinde.
 Isla Lang Fisher, en australsk skuespiller, model og forfatter.
 Ronald Fisher, en statistiker, evolutionsteoretiker og genetiker. 
 Terence Fisher, en engelsk filminstruktør

Fiktive personer 
 Sam Fisher

Erhvervsmæssige efternavne
Richard Gasquet

Richard Gasquet (født 18. juni 1986 i Béziers i Frankrig) er en fransk tennisspiller, hvis karrierehøjdepunkt indtil videre var en placering som nr. 7 på verdensranglisten i tennis. Lige nu er han placeret som nr. 43 (marts 2023). Han er i øjeblikket bosat i Neuchatel i Schweiz, er 185 cm. høj og vejer 75 kg. Hans træner er Eric Deblicker.

Karriere 
Han har vundet 5 ATP-turneringer, Gstaad (2006), Nottingham (2005, 2006), Lyon (2006)
Mumbai, India (2007)

Tennis Masters Cup 

Gasquet gik i 3 sæt mod Rafael Nadal og slog han Novak Djokovic 6-4, 6-2. 

Han har slået Roger Federer i deres første møde 6-7(1), 6-2, 7-6(10) i Monte Carlo (2005).

Wimbledon 
Gasquet har også vist styrke på græs hvor han nåede til semifinalen i Wimbledon 2007, men tabte til den schweiziske verdensetter Roger Federer 7-5, 6-3, 6-3.

Kvartfinalen 2007 
I kvartfinalen havde han ellers sendt tredje seedede Andy Roddick ud; 6-4, 6-4, 6-7, 6-7, 6-8. Gasquet var 2 sæt nede og et break imod sig i tredje sæt, men kom igen og vandt tiebreaken med 7-2. I fjerde sæt var det meget jævnbyrdigt og den blev ligeledes afgjort i tiebreak. I tiebreaken sikrede Gasquet sig det fjerde sæt. Femte og afgørende sæt lignede det fjerde sæt, men dog en Gasquet tættest på at bryde Roddick. Ved stillingen 7-6 til Gasquet lykkedes det at bryde, Roddick fik ingen 1. server ind, og det udnyttede Gasquet til at slå sejren fast.

Eksterne henvisninger 

Tennisspillere fra Frankrig